Diari Oficial de la Generalitat Valenciana


Sumari del DOGV 8707, del 30-12-2019 (2019/12059)

ORDRE 15/2019, de la Conselleria d'Hisenda i Model Econòmic, per la qual es dicten instruccions per a l'aplicació del que es disposa en la disposició transitòria única de l'Ordre 8/2017, d'1 de setembre, de la Conselleria d'Hisenda i Model Econòmic.
---------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/12/23/15/dof/vci/html**

### Dades del document

Número de DOGV
:   8707

Data del DOGV
:   30-12-2019

Secció del DOGV
:   I. DISPOSICIONS GENERALS

Número del document
:   2019/12375


Data del document
:   23-12-2019

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * legislació
    * comptabilitat pública
    * hisenda regional

ORDRE 15/2019, de la Conselleria d'Hisenda i Model Econòmic, per la qual es dicten instruccions per a l'aplicació del que es disposa en la disposició transitòria única de l'Ordre 8/2017, d'1 de setembre, de la Conselleria d'Hisenda i Model Econòmic. [2019/12453]  
L'Ordre 8/2017, d'1 de setembre, de la Conselleria d'Hisenda i Model Econòmic, per la qual es deroga l'Ordre de 16 de juliol de 2001, de la Conselleria d'Economia, Hisenda i Ocupació, per la qual s'aprova el Pla general de comptabilitat pública de la Generalitat Valenciana, va derogar el Pla general de comptabilitat pública de la Generalitat Valenciana aprovat per l'ordre esmentada, i totes les normes que s'hagueren dictat per a desplegar-la.  
En aquest sentit, la disposició transitòria única va disposar que, mentre no s'exerciren les competències normatives previstes en els articles 129.a i 130.1.a, b i c de la Llei 1/2015, de 6 de febrer, d'hisenda pública, del sector públic instrumental i de subvencions, hi seria aplicable la normativa estatal vigent en la matèria com a dret supletori.  
  
Aquesta ordre va entrar en vigor l'1 de gener de 2019, i des d'aquest moment és aplicable el Pla general de comptabilitat pública aprovat per l'Ordre EHA/1037/2010, de 13 d'abril, per la qual s'aprova el Pla general de comptabilitat pública, aprovat aquest com a Pla comptable marc per a totes les administracions públiques.  
Com que aquest és el primer exercici en què s'aplica aquest pla, es considera que cal dictar instruccions per a facilitar a les entitats a les quals és aplicable supletòriament la norma esmentada, les regles i els criteris per a reflectir en la seua comptabilitat pública, els conceptes que es recullen en aquesta. Per això, atesa la seua transcendència objectiva, subjectiva i temporal, les presents instruccions adopten la forma d'ordre.  
Per tot això, a proposta de la Intervenció General de la Generalitat, i en virtut de l'article 5 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions,  
  
ORDENE  
  
Article 1. Objecte  
La present ordre té per objecte dictar i aprovar les instruccions que s'insereixen com a annex, per a facilitar a les entitats incloses en el seu àmbit d'aplicació, l'adaptació al Pla general de comptabilitat pública, aprovat per l'Ordre EHA/1037/2010, de 13 d'abril, per la qual s'aprova el Pla general de comptabilitat pública, segons estableix la disposició transitòria única de l'Ordre 8/2017, d'1 de setembre, de la Conselleria d'Hisenda i Model Econòmic, per la qual es deroga l'Ordre de 16 de juliol de 2001, de la Conselleria d'Economia, Hisenda i Ocupació, per la qual s'aprova el Pla general de comptabilitat pública de la Generalitat Valenciana.  
  
Article 2. Àmbit subjectiu  
1. Les instruccions que insereixen en l'annex seran aplicables a les entitats que formen part del sector públic administratiu definit en l'article 3.1 de la Llei 1/2015, de 6 de febrer, d'hisenda pública, del sector públic instrumental i de subvencions.  
2. També seran aplicables a les universitats públiques dependents de la Generalitat, en virtut del que es disposa en l'article 2.5 de la llei esmentada en l'apartat anterior.  
Disposició addicional única. Facultats de la Intervenció General.  
Respecte de les entitats incloses en l'article 2.1, es faculta la Intervenció General de la Generalitat per a dictar les instruccions que considere per a l'aplicació del que s'estableix en la present ordre.  
Disposició final única. Data d'efectes de les instruccions que s'annexen.  
Les instruccions que es dicten faran efecte l'endemà de la publicació en el Diari Oficial de la Generalitat Valenciana.  
Contra la present ordre i contra les instruccions que es dicten, podrà interposar-se, potestativament, un recurs de reposició en el termini d'un mes comptat des de l'endemà de la publicació en el Diari Oficial de la Generalitat Valenciana davant del mateix òrgan que ha dictat l'acte contra el qual es recorre, d'acord amb el que es disposa en els articles 123 i 124, de la Llei 39/2015, d'1 d'octubre, del procediment administratiu comú de les administracions públiques, o, directament, un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació en el Diari Oficial de la Generalitat Valenciana, tal com s'estableix en els articles 10, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 23 de desembre de 2019  
  
El conseller d'Hisenda i Model Econòmic,  
VICENT SOLER I MARCO  
  
  
  
ANNEX  
  
Instruccions per a facilitar a les entitats a què es refereix l'article 2, l'adaptació al Pla general de comptabilitat pública aprovat per l'Ordre EHA/1037/2010, de 13 d'abril, per la qual s'aprova el Pla general de comptabilitat pública.  
  
Primera. Regles generals per a l'aplicació del Pla general de comptabilitat pública, en el primer exercici de la seua aplicació  
1a. L'aplicació del Pla general de comptabilitat pública, en la data d'obertura del primer exercici d'aplicació, s'efectuarà d'acord amb les regles següents:  
1a.a) L'assentament d'obertura de la comptabilitat de l'exercici en el qual s'aplique per primera vegada el Pla general de comptabilitat pública es realitzarà amb conversió als comptes del nou pla, partint dels saldos dels comptes i dels conceptes comptables de l'anterior Pla comptable al tancament de l'exercici precedent.  
1a.b) A continuació, s'ajustarà aquest assentament d'obertura amb la finalitat que en aquesta data queden registrats tots els actius i passius el reconeixement dels quals exigeix el Pla general de comptabilitat pública i es donen de baixa totes les partides (tots els actius i passius) el reconeixement de les quals no estiga permés per aquest.  
1a.c) Sense perjudici del que s'ha indicat, les universitats públiques i altres entitats incloses en l'article 3.1 de la Llei 1/2015, podran optar per realitzar l'obertura comptable de la manera assenyalada, o bé dur-la a terme sobre la base dels comptes de l'exercici anterior, ajustant posteriorment l'assentament d'obertura.  
1a.d) No obstant això, les infraestructures i els béns del patrimoni històric existents en l'entitat amb anterioritat a l'entrada en vigor del Pla general de comptabilitat pública, però no activades en virtut del que s'estableix en el Pla general de comptabilitat pública anterior, podran no incorporar-se a l'actiu quan la seua valoració no puga efectuar-se de manera fiable.  
1a.e) Així mateix, en aquesta data s'hauran d'efectuar les reclassificacions dels elements patrimonials que corresponga, d'acord amb les definicions i els criteris comptables inclosos en el Pla general de comptabilitat pública.  
2a. Una vegada efectuats els ajustos a què es refereix la regla anterior, es mantindrà la valoració de tots els elements patrimonials, amb les excepcions de la instrucció següent. A partir d'aquesta data les operacions que afecten els elements patrimonials referits s'efectuaran aplicant els criteris i normes del Pla general de comptabilitat pública.  
  
3a. La contrapartida dels ajustos referits en les regles 1a i 2a anteriors serà el compte 120, «Resultats d'exercicis anteriors», amb les excepcions previstes en la regla següent.  
  
Segona. Regles específiques per a la valoració i registre de determinades partides  
A l'efecte del que s'estableix en la regla 2a de la instrucció anterior, per a la valoració inicial de les partides que es detallen en aquesta instrucció es tindran en compte les regles especials següents:  
2a.a) Patrimoni rebut en adscripció. El saldo del compte representatiu en l'anterior Pla general de comptabilitat pública del patrimoni rebut en adscripció se saldarà contra el compte 100, «Patrimoni??, a través del subcompte 1001, «Aportació de béns i drets».  
  
2a.b) Patrimoni entregat en adscripció i patrimoni entregat a l'ús general. El saldo dels comptes representatius del patrimoni entregat en adscripció i del patrimoni entregat a l'ús general en l'anterior Pla general de comptabilitat pública es cancel·larà contra el compte 120, «Resultats d'exercicis anteriors».  
2a.c) Patrimoni entregat en cessió. El saldo del compte representatiu del patrimoni entregat en cessió es cancel·larà contra el compte 120, «Resultats d'exercicis anteriors».  
2a.d) Patrimoni rebut en cessió. El saldo del compte representatiu en l'anterior Pla general de comptabilitat pública del patrimoni rebut en cessió se saldarà contra el compte 120, «Resultats d'exercicis anteriors», per l'import de l'amortització acumulada corresponent als béns rebuts en cessió que siguen amortitzables i contra el compte 130, «Subvencions per al finançament de l'immobilitzat no financer i d'actius en estat de venda», pel saldo restant del compte.  
  
2a.e) Infraestructures i patrimoni històric. Quan l'entitat opte per la incorporació en el balanç inicial de les infraestructures i els béns del patrimoni històric adquirides o construïdes amb anterioritat a l'entrada en vigor del Pla general de comptabilitat pública i no activades, es donaran d'alta pel seu valor raonable en aquesta data, sempre que no puga establir-se el valor comptable corresponent al seu preu d'adquisició o cost de producció original i imports posteriors susceptibles d'activació, amb abonament al compte 120, «Resultats d'exercicis anteriors».  
  
2a.f) Actius i passius financers. D'acord amb el que es disposa en la instrucció primera, els comptes en els quals s'hagen registrat les despeses a distribuir, o si és el cas, els ingressos a distribuir, de l'endeutament se saldaran contra els comptes representatius dels corresponents deutes. A més, els actius i passius financers es classificaran en la data de l'obertura, en les categories que corresponguen de les previstes en les normes de reconeixement i valoració 8a.2 i 9a.2 del Pla general de comptabilitat pública, tenint en compte la situació i expectatives existents en aquesta data. Els instruments financers derivats es classificaran en les categories d?«Actius financers a valor raonable amb canvis en resultats» o «Passius financers a valor raonable amb canvis en resultats», segons corresponga, llevat que es designen com a instruments de cobertura i aquesta complisca els requisits de la norma de reconeixement i valoració núm. 10, «Cobertures comptables». Així mateix, per al càlcul del tipus d'interés efectiu es prendrà com a data inicial de referència la data d'entrada en vigor de l'Ordre 8/2017.  
  
Els actius i passius financers que es classifiquen en les categories d?«Actius financers a valor raonable amb canvis en resultats» i «Passius financers a valor raonable amb canvis en resultats», es valoraran pel seu valor raonable en la data del balanç d'obertura. Les diferències que es produïsquen com a conseqüència d'aquestes valoracions s'imputaran al compte 120, «Resultats d'exercicis anteriors». Els actius financers que es classifiquen com a «Actius financers disponibles per a la venda» es valoraran igualment pel seu valor raonable en la data del balanç d'obertura. Les diferències que sorgisquen d'aquesta valoració s'imputaran al compte 133, «Ajustos per valoració en actius financers disponibles per a la venda». La resta d'actius i passius financers, es valoraran pel seu valor comptable al tancament de l'últim exercici en el qual s'aplique el Pla general de comptabilitat pública anterior, excepte les inversions en el patrimoni d'entitats de dret públic del grup, multigrup i associades que es valoraran segons el que es preveu en l'apartat g següent.  
  
2a.g) Inversions en el patrimoni d'entitats de dret públic del grup, multigrup i associades anteriors a l'entrada en vigor del Pla general de comptabilitat pública. Les inversions realitzades per l'entitat en el patrimoni d'entitats de dret públic del grup, multigrup o associades amb anterioritat a l'entrada en vigor del Pla general de comptabilitat pública es valoraran, en aquells casos en què no puga establir-se el valor comptable corresponent al seu cost, pel valor recuperable d'aquestes el primer dia de l'aplicació del pla esmentat, per a la determinació del qual, excepte millor evidència, es tindrà en compte el patrimoni net de l'entitat participada corregit per les plusvàlues tàcites existents en la data de la valoració, i es donarà d'alta contra el compte 120, «Resultats d'exercicis anteriors».  
2a.h) Cobertures comptables. Els instruments financers derivats que es designen en la data de l'obertura com a instruments de cobertura, es valoraran d'acord amb el que s'estableix en l'apartat 5.1 de la norma de reconeixement i valoració 10a del Pla general de comptabilitat pública, «Cobertures comptables». La diferència que puga existir entre aquest valor i el valor comptable pel qual figuren en el balanç de tancament de l'últim exercici anterior a l'aplicació del Pla general de comptabilitat pública s'imputarà al compte 120, «Resultats d'exercicis anteriors». Els actius o passius financers que s'hagen designat partides cobertes es valoraran en el balanç d'obertura segons els criteris assenyalats en la regla 2a.f) anterior, segons la categoria en què es classifiquen.  
  
2a.i) Les provisions per obligacions assumides derivades del desmantellament o retir i altres associades a l'immobilitzat material, com ara els costos de rehabilitació del lloc sobre el qual s'assenta, es calcularan i comptabilitzaran pel valor actual que tinguen en la data del balanç d'obertura contra el compte representatiu del bé.  
  
Tercera. Informació a incloure en els comptes anuals del primer exercici en el qual s'aplique el Pla general de comptabilitat pública  
Els primers comptes anuals que es formulen aplicant el Pla general de comptabilitat pública s'hauran d'elaborar d'acord amb les regles següents:  
3a.a) No es reflectiran en el balanç, en el compte del resultat econòmic patrimonial ni en la resta d'estats que incloguen informació comparativa, les xifres relatives a l'exercici o exercicis anteriors. Sense perjudici de l'anterior, en la memòria d'aquests comptes anuals es reflectiran el balanç i el compte del resultat econòmic patrimonial inclosos en els comptes anuals de l'exercici anterior.  
3a.b) Així mateix, en la memòria d'aquests primers comptes anuals, es crearà un apartat amb la denominació d?«Aspectes derivats de la transició a les noves normes comptables», en el qual s'inclourà una explicació de les principals diferències entre els criteris comptables aplicats en l'exercici anterior i els actuals, així com la quantificació de l'impacte que produeix aquesta variació de criteris comptables en el patrimoni net de l'entitat.  
  
Quarta. Contingut transitori de les notes 25 i 26 de la memòria  
Fins que no es desenvolupen sistemes i procediments que permeten confeccionar de forma adequada les notes 25 «Informació sobre el cost de les activitats» i 26 «Indicadors de gestió» de la memòria, no serà obligatori emplenar-la i s'haurà de justificar aquesta impossibilitat en el contingut d'aquesta.  
  
Cinquena. Règim transitori d'imputació al resultat econòmic patrimonial de les subvencions que financen elements patrimonials o projectes  
Fins que no estiguen previstos els procediments que relacionen les subvencions que financen elements patrimonials o projectes, amb els inventaris de béns i drets de l'immobilitzat no financer, o amb els projectes que financen, la imputació al resultat econòmic patrimonial d'aquestes subvencions podrà realitzar-se per la totalitat en l'exercici del seu reconeixement.  
  
Sisena. Contingut transitori de les notes 4, 5 i 6 de la memòria  
Mentre que no es desenvolupen els sistemes i procediments que permeten confeccionar de manera adequada les notes 4 «immobilitzat material», 5 «Inversions immobiliàries» i 6 «immobilitzat intangible» de la memòria, el seu contingut podrà limitar-se a informar dels aspectes inclosos en l'apartat primer d'aquestes notes.


Còpia Permalink ELI